**Dôvodová správa**

1. **Všeobecná časť**

Návrh zákona o informáciách v záležitostiach Európskej únie a o zmene a doplnení niektorých zákonov na rokovanie NR SR predkladajú poslanci NR SR Jozef Kollár a Jozef Viskupič.

Slovenská republika a jej fungovanie je úzko spätá s Európskou úniou a jej orgánmi. Dnes všeobecne rozšírená informácia hovorí, že až 80% rozhodnutí najmä legislatívnej povahy prichádza práve z prostredia Európskej únie. Tieto sú následne rôznym spôsobom preberané do právneho poriadku Slovenskej republiky, resp. riadia sa nimi a fungujú podľa nich štátne orgány Slovenskej republiky.

Aj z tohto dôvodu je nutné poznať všetky takéto dokumenty, ktoré sú pre našu krajinu a jej fungovanie záväzné. Je preto vhodné vytvoriť a prevádzkovať databázu, v ktorej sa budú všetky takéto materiály zhromažďovať, triediť a prehľadným spôsobom usporadúvať tak, aby boli prístupné nielen orgánom štátu a ich pracovníkom pre ich pracovné potreby, ale aj širokej verejnosti, samosprávnym jednotkám, orgánom súdnej moci, mimovládnym organizáciám a pod.

Okrem toho je dôležité poznať aj proces vývoja jednotlivých dokumentov, postoje a názory našich vnútroštátnych orgánov pri ich vypracovávaní a tiež možnosť kontroly ochrany záujmov Slovenskej republiky pri tvorbe takýchto dokumentov. Preto je potrebné v uvedenej informačnej databáze pre záležitosti Európskej únie uverejňovať nielen výsledné dokumenty, ale aj rôzne predbežné správy, správy z rokovaní orgánov Európskej únie, na ktorej sa zúčastňujú zástupcovia Slovenskej republiky, programy rokovaní jednotlivých orgánov Európskej únie a pod.

Návrh zákona bude mať mierne negatívny dopad na štátny rozpočet, nakoľko bude potrebné vyčleniť cca dve pracovné sily na zriadenie informačnej databázy v Kancelárii Národnej rady Slovenskej republiky a túto databázu napĺňať. Koordinátor spracovávania takýchto materiálov smerom dovnútra je Ministerstvo zahraničných vecí a európskych záležitostí Slovenskej republiky; tu však pôjde len o administratívne spracovanie, na čo postačia vnútorné zdroje ministerstva.

Predložený návrh právnej úpravy nepredpokladá negatívny dopad na životné prostredie na miestnej, regionálnej i celoslovenskej úrovni. Návrh zakladá nároky na tvorbu nových pracovných miest vo verejnej správe – v Kancelárii Národnej rady Slovenskej republiky v počte max. 2 pracovné miesta; návrh nepredpokladá vplyv na informatizáciu spoločnosti.

Znenie návrhu zákona je v súlade s Ústavou SR, ústavnými zákonmi SR, zákonmi a všeobecne záväznými právnymi predpismi, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je Slovenská republika viazaná.

1. **Osobitná časť**

**Čl. I**

**K § 1**

Predmetom úpravy navrhovaného zákona je úprava informačnej povinnosti v záležitostiach Európskej únie (ďalej len „EÚ“), t.j. úprava podmienok, rozsahu, spôsobu a postupu informovania v záležitostiach EÚ.

**K § 2**

Návrh zákona definuje povinne zverejňované dokumenty, ktorými sú

* dokumenty, ktorých autorom je orgán EÚ,
* dokumenty, ktorých autorom je orgán verejnej moci v Slovenskej republike a
* tiež dokumenty, ktoré majú predbežnú povahu, správy, informácie o rokovaní orgánov EÚ, program týchto rokovaní, správy z rokovaní a pod.

Ako príklad môže poslúžiť Rakúska republika, kde je niekoľko kategórií, do ktorých sú zverejňované dokumenty rozdeľované:

* materiály EÚ po ich obdržaní (t.j. zoradené podľa času),
* prehľad jednotlivých materiálov EÚ s termínovníkom (ich prerokovania),
* zasadnutia pracovných skupín,
* materiály EÚ podľa jednotlivých tém,
* materiály EÚ, ktoré majú byť prerokované na zasadnutiach rakúskeho parlamentu,
* priamy výber EÚ materiálov (napr. vyhľadávanie podľa identifikačného čísla materiálu).

**K § 3**

Ustanovenia § 3 spresňujú, čo sa má na mysli pod niektorými materiálmi, ktoré sa majú zverejniť, keďže nejde, resp. nemusí ísť v danom prípade o konečný, oficiálny materiál konkrétneho orgánu EÚ. Pre naplnenie informačnej povinnosti a účelu informovanosti je však dôležité, aby aj materiály tejto povahy boli zverejnené a zverejňované. Ide o predbežné informácie, ktoré bude podávať minister zahraničných vecí a európskych záležitostí raz za polrok Národnej rade Slovenskej republiky a ktoré sa týkajú presne vymedzeného okruhu problematiky – zmluvné základy EÚ, postavenie Slovenskej republiky v EÚ, prípadné zmeny tohto postavenia a tiež iné informácie podobného druhu, ktoré majú pre Slovenskú republiku z pohľadu jej fungovania v rámci EÚ podstatný význam. Ďalej je to prehľad udalostí na aktuálny kalendárny rok, jeho priebežné aktualizovanie a dopĺňanie, či oznámenia, ktoré sa týkajú prejednávania veci týkajúcej sa Slovenskej republiky pred Súdnym dvorom Európskej únie.

**K § 4**

Orgány verejnej moci v Slovenskej republike, ktoré spracovávajú materiály týkajúce sa EÚ, sú povinné elektronickou cestou takéto materiály zaslať ministerstvu zahraničných vecí a európskych záležitostí na spracovanie. Ministerstvo ich spracuje, opatrí tzv. povinnými náležitosťami (z dôvodov prehľadnosti a kategorizácie jednotlivých materiálov) a pošle na zverejnenie do informačnej databázy, vedenej Kanceláriou Národnej rady Slovenskej republiky.

**K § 5**

Informačná databáza pre záležitosti Európskej únie je informačným systémom verejnej správy podľa osobitného predpisu. Ide o verejne prístupnú databázu materiálov, kde budú tieto prehľadným spôsobom usporiadané a zverejňované tak, aby sa k nim umožnil hromadný prístup. Informačnú databázu vytvorí a bude prevádzkovať Kancelária Národnej rady Slovenskej republiky.

**K § 6**

Upravujú sa podrobnosti zverejňovania materiálov v informačnej databáze, ako aj obmedzenia zverejňovania niektorých materiálov alebo ich častí. Materiál má byť zverejnený v informačnej databáze bez zbytočného odkladu potom, ako bude odovzdaný na zverejnenie.

**K § 7**

Ustanoveniami tohto zákona nie je dotknutý zákon o slobodnom prístupe k informáciám a postupy v ňom upravené.

**Čl. II**

V zákone č. 350/1996 Z. z. o rokovacom poriadku Národnej rady Slovenskej republiky v znení neskorších predpisov sa dopĺňa úloha predsedu Národnej rady Slovenskej republiky prostredníctvom vedúceho Kancelárie Národnej rady Slovenskej republiky vytvoriť, viesť a prevádzkovať informačnú databázu.

**Čl. III**

V zákone č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov sa ministerstvu zahraničných vecí a európskych záležitostí dopĺňa kompetencia a úloha koordinátora zberu a prípravy materiálov na zverejnenie v informačnej databáze.

**Čl. IV**

Ustanovuje sa účinnosť zákona, pričom sa ponecháva dosť dlhá legisvakančná lehota na vytvorenie a prípravu informačnej databázy.